Diari Oficial de la Generalitat Valenciana


Sumari del DOGV 7504, del 14-04-2015 (2015/3141)

RESOLUCIÓ de 24 de març de 2015, de la Direcció General de Qualitat Ambiental, per la qual s'aprova el Programa d'inspecció en matèria de qualitat ambiental a la Comunitat Valenciana per a l'anualitat 2015.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7504

Data del DOGV
:   14-04-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3141


Data del document
:   24-03-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * impacte ambiental

RESOLUCIÓ de 24 de març de 2015, de la Direcció General de Qualitat Ambiental, per la qual s'aprova el Programa d'inspecció en matèria de qualitat ambiental a la Comunitat Valenciana per a l'anualitat 2015. [2015/3141]  
Per Resolució de data 21 d'octubre de 2013, de la consellera d'Infraestructures, Territori i Medi Ambient, s'aprova el Pla d'inspecció en matèria de qualitat ambiental a la Comunitat Valenciana per a les anualitats 2013-2015.  
Per la Resolució de 30 de maig de 2014, de la Direcció General de Qualitat Ambiental, s'aprova el Programa d'inspecció en matèria de qualitat ambiental a la Comunitat Valenciana per a l'any 2014.  
Tant el pla com el programa d'inspecció són elaborats en compliment de l'article 29.2 de la Llei 5/2013, d'11 de juny, per la qual es modifica la Llei 16/2002, d'1 de juliol, de Prevenció i Control Integrats de la Contaminació, i la Llei 22/2011, de 28 de juliol, de Residus i Sòls Contaminats, de transposició de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials (prevenció i control integrats de la contaminació).  
  
Seguint les directrius del Pla d'inspecció en matèria de qualitat ambiental de la Comunitat Valenciana, per al període 2013-2015, s'elabora este programa d'inspecció en matèria de qualitat ambiental, per al període 2015. El període de vigència del programa és de l'1 de gener a 31 de desembre de 2015.  
El programa d'inspecció en matèria de qualitat ambiental per a l'anualitat 2015, que s'aprova per mitjà d'esta resolució, s'estructura en nou apartats amb el contingut que, en síntesi, s'indica a continuació.  
  
Un apartat primer, en el qual es plasma la memòria d'actuacions corresponent a l'anualitat 2014, diferenciant entre les inspeccions presencials, les documentals i activitats de formació.  
Un apartat segon, on es fan constar els objectius del programa: l'objectiu general i els objectius específics.  
Un tercer apartat on s'assenyalen els recursos que la Direcció General de Qualitat Ambiental té per al desenrotllament de les funcions d'inspecció ambiental.  
Un quart apartat relatiu a actuacions d'inspecció presencial en 2015, inspeccions prefixades, criteris per a l'avaluació de riscos, relació d'instal·lacions amb autorització ambiental integrada i la freqüència de les inspeccions, així com la inspecció que s'ha d'efectuar sobre els abocadors sense autorització que han sigut segellats i clausurats basant-se en el que es disposa en la Directiva 2006/12/CE, de 5 d'abril, relativa als residus, que establix el protocol per a efectuar les inspeccions prefixades així com les no prefixades.  
Un quint apartat relatiu a les inspeccions de caràcter documental, en les quals s'inclouran els controls realitzats per les entitats col·laboradores amb l'administració en matèria de qualitat ambiental.  
Un sext apartat relatiu a les actuacions per a la qualificació i formació contínua dels inspectors, atesa la complexitat d'algunes activitats industrials.  
Així mateix, es preveuen en tres apartats les actuacions per a la cooperació entre les distintes autoritats inspectores, l'anàlisi i avaluació de les actuacions realitzades definint dos tipus generals d'indicadors: d'activitat i de resultat, i com a apartat final s'assenyala la necessitat d'elaborar una aplicació informàtica que faça possible l'accés a la informació que es disposa de cada empresa per a acomplir l'article 23.6 de la Directiva 2010/75/UE, del Parlament Europeu i del Consell, de 24 de novembre, sobre emissions industrials, la dita aplicació informàtica, disposaria d'una funcionalitat que permeta fer públics els informes d'inspecció que s'elaboren després de cada visita in situ, constant com a annex II el model d'informe que s'ha de publicar, consensuat en el fòrum REDIA (Xarxa d'Inspecció Ambiental).  
  
En virtut de tot això, i fent ús de les atribucions que em conferix l'article 38 de la Llei 5/1983, de 30 de desembre, del Consell, en relació amb l'article 20.2.e del Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, en el qual s'establix que la Direcció General de Qualitat Ambiental assumix les funcions en matèria de qualitat ambiental i educació ambiental, residus, control de la contaminació, protecció del medi ambient atmosfèric, intervenció administrativa ambiental, inspecció mediambiental i canvi climàtic, resolc:  
  
  
Primer  
Aprovar el Programa d'inspecció en matèria de qualitat ambiental a la Comunitat Valenciana per a l'anualitat 2015, que figura com annexos a esta resolució.  
  
Segon  
Adoptar les mesures que siguen necessàries per a la difusió del contingut de l'esmentat programa.  
Contra esta resolució, que no posa fi a la via administrativa, podrà interposar-se un recurs d'alçada davant del secretari autonòmic d'Infraestructures, Territori i Medi Ambient en el termini d'un mes, comptador des de l'endemà del dia en què tinga lloc la notificació, de conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 24 de març de 2015.- El director general de Qualitat Ambiental: Vicente Tejedo Tormo.  
  
  
ANNEX I  
Programa d'inspecció en matèria de qualitat ambiental a la Comunitat Valenciana per a l'anualitat 2015  
  
1. Memòria d'actuacions 2014  
1.1. Inspeccions presencials  
1.2. Inspeccions documentals  
1.3. Activitats de formació  
2. Objectius del programa  
3. Recursos disponibles  
4. Actuacions d'inspecció presencial en 2015  
4.1. Inspeccions prefixades  
4.1.1. Criteris per a l'avaluació de riscos  
4.1.2. Relació d'instal·lacions amb AAI i freqüència d'inspeccions  
  
4.1.3. Inspecció d'abocadors sense autorització, segellats i clausurats  
4.1.4. Protocol d'actuació per a les inspeccions prefixades  
4.2. Inspeccions no prefixades  
5. Actuacions d'inspecció documental  
6. Actuacions per a la qualificació i formació contínua dels inspectors  
7. Actuacions per a la cooperació entre les distintes autoritats inspectores  
8. Avaluació de les actuacions  
8.1. Indicadors d'activitat  
8.2. Indicadors de resultats  
9. Sistema de gestió de la informació  
  
1. MEMÒRIA D'ACTUACIONS EN 2014  
1.1. Inspeccions presencials  
El total d'instal·lacions inspeccionades durant l'any 2014 ha sigut de 42, la qual cosa suposa un 21 % del total d'instal·lacions que s'havia previst inspeccionar.  
Els informes relatius al grau de compliment de la normativa ambiental, realitzats després de les corresponents visites d'inspecció, revelen que en la majoria de les visites realitzades els incompliments detectats no eren greus i van ser esmenats amb gran diligència, únicament s'han iniciat, com a conseqüència de les inspeccions realitzades i davant d'incompliments mes greus, un total de 4 expedients sancionadors, la qual cosa suposa un 9,5 % del total d'informes realitzats.  
Durant les visites d'inspecció s'ha omplit la fitxa per a l'avaluació del risc, la qual cosa suposa disposar d'una informació més precisa i actualitzada de cada instal·lació per a determinar la periodicitat de les inspeccions.  
Com a resultat de l'actualització de la informació relativa a cada empresa per a l'avaluació del risc, s'ha obtingut una nova estimació en la freqüència de les inspeccions a realitzar, segons es mostra en l'apartat 5.1.2 d'este programa.  
  
1.2. Inspeccions documentals  
Durant el 2014 s'han revisat documentalment un total de 83 instal·lacions amb autorització ambiental integrada, centrant-se en la tramitació dels informes d'inspeccions realitzades pel Servici de Protecció de la Naturalesa de la Guàrdia Civil, el Grup de Medi Ambient de la Unitat del Cos Nacional de Policia adscrita a la Comunitat Valenciana, els agents mediambientals de la Conselleria d'Infraestructures, Territori i Medi Ambient i Policia Municipal, a diverses activitats amb incidència ambiental, que han sigut remeses al Servici d'Inspecció Mediambiental, adscrit a la Subdirecció General de Qualitat Ambiental, per a la seua valoració, i a les quals s'ha donat complida resposta.  
  
En 2014 s'han informat les 784 inspeccions realitzades per la Unitat del Cos Nacional de Policia adscrita a la Comunitat Valenciana, 884 inspeccions realitzades per agents del Servici de Protecció de la Naturalesa de la Guàrdia Civil, 186 inspeccions d'agents mediambientals de la Conselleria d'Infraestructures, Territori i Medi Ambient i 23 inspeccions de la Policia Local.  
Com a conseqüència dels indicats informes, s'han iniciat un total de 302 expedients sancionadors.  
  
1.3. Activitats de formació  
Durant l'anualitat 2014 s'han realitzat diversos cursos de formació per als agents mediambientals de la Conselleria d'Infraestructures, Territori i Medi Ambient.  
Estos cursos han sigut impartits pels tècnics del Servici d'Inspecció Mediambiental i s'ha desenrotllat en dos jornades, durant les quals s'ha facilitat als agents un protocol d'actuacions per a la inspecció de les activitats corresponents a l'epígraf 9.3 Instal·lacions destinades a la cria intensiva d'aus de corral o de porcs, de l'annex I de la Llei 16/2002, d'1 de juliol, de Prevenció i Control Integrats de la Contaminació. Estes instal·lacions s'han avaluat com de risc baix i, per tant, la freqüència en les visites és cada tres anys.  
  
Com que estes instal·lacions estan regulades per una normativa específica, la competència de la qual correspon a la Conselleria de Presidència i Agricultura, Pesca, Alimentació i Aigua, s'han establit criteris conjunts d'actuació, a fi d'evitar interferències entre els distints professionals i sobretot respecte als titulars de les granges, perquè reben una informació clara i homogènia.  
  
2. OBJECTIUS DEL PROGRAMA  
2.1. Objectiu general  
L'objectiu general d'este programa d'inspecció en matèria de qualitat ambiental és el de comprovar el grau de compliment de la normativa ambiental d'aquelles activitats ubicades a la Comunitat Valenciana que poden produir un major impacte ambiental i aconseguir en última instància la protecció del medi ambient i el desenrotllament sostenible.  
  
  
2.2. Objectius específics  
- Crear un sistema d'inspecció mediambiental d'acord amb el que disposa la Directiva 2010/75/UE, de 24 de novembre, del Parlament Europeu i del Consell, de 21 de novembre de 2010, sobre les emissions industrials.  
- Desenrotllar una ferramenta que permeta l'avaluació del risc mediambiental per a les instal·lacions i activitats sotmeses al règim d'intervenció de l'autorització ambiental integrada.  
- Conéixer el grau de compliment de la normativa ambiental a nivell d'activitat i de sectors productius. Els diagnòstics del compliment normatiu permeten identificar el grau de compliment i quines són les infraccions tant pel que fa a l'activitat individual com al sector.  
  
- Prioritzar la intervenció administrativa basant-se en la millora mediambiental esperada, per mitjà de l'avaluació dels incompliments i del risc mediambiental de l'activitat, per a aconseguir una millora mediambiental per mitjà de la prevenció i el control dels incompliments de major risc, com a alternatives més eficaces a la tradicional acció sancionadora.  
- Desenrotllar activitats de formació específica sobre inspeccions i verificacions mediambientals, amb la finalitat que el personal inspector dispose del coneixement necessari sobre els requisits a avaluar i de l'aptitud per a emetre juís professionals.  
- Incorporar en el desenrotllament de les actuacions de cada subprograma els criteris de qualitat establits per la norma UNE-EN ISO/IEC 17707:2012.  
- Promoure la col·laboració entre les administracions amb competències mediambientals per a permetre la integració de la intervenció administrativa, així com amb els titulars de les empreses per a fomentar el desenrotllament de sistemes d'autocontrol fiables del compliment de la legislació.  
  
3. RECURSOS DISPONIBLES  
Per al desenrotllament de la competència d'inspecció ambiental, la Direcció General de Qualitat Ambiental s'estructura en una Subdirecció General de Qualitat Ambiental, a la qual correspon planificar, dirigir, controlar, coordinar i supervisar l'activitat dels servicis davall la seua dependència, específicament sobre el Servici d'Inspecció Mediambiental, a què correspon exercir les funcions d'inspecció, vigilància i control del compliment de les matèries pròpies de la Direcció General de Qualitat Ambiental, relatives a residus, control de la contaminació, protecció del medi ambient atmosfèric, intervenció administrativa ambiental i canvi climàtic. Així mateix, correspon informar sobre els recursos que es formulen contra els actes que imposen sancions, la tramitació de les diligències preliminars en les actuacions pròpies de la inspecció, la proposta d'inici de procediments sancionadors, així com l'assessorament en la matèria a altres administracions públiques i a les persones inspeccionades.  
Des del punt de vista del personal, es compta amb els inspectors i tècnics jurídics del Servici d'Inspecció Mediambiental i amb el suport dels tècnics superiors de la Direcció General de Qualitat Ambiental que efectuen les visites de comprovació prèvies a la concessió d'autoritzacions sectorials.  
Així mateix, es compta amb la col·laboració, aproximadament, de 200 agents mediambientals adscrits a les direccions territorials de la Conselleria d'Infraestructures, Territori i Medi Ambient, amb la col·laboració dels funcionaris de la Unitat del Cos Nacional de Policia adscrita a la Comunitat Valenciana i d'agents del SEPRONA de la Guàrdia Civil.  
A més, en matèria de qualitat de l'aire, es treballarà en coordinació amb la Xarxa de Vigilància i Control de Qualitat de l'Aire, adscrita a la Direcció General de Qualitat Ambiental.  
Quant als recursos materials necessaris per a la presa de mostres i la posterior anàlisi, es podrà comptar amb les entitats acreditades, inscrites en el Registre d'Entitats Col·laboradores en Matèria de Qualitat Ambiental (ECMQA), regulat a través del Decret 22/2015, de 13 de febrer, del Consell de la Generalitat Valenciana, pel qual es regulen les funcions i el registre de les entitats col·laboradores en matèria de qualitat ambiental de la Comunitat Valenciana.  
  
4. ACTUACIONS D'INSPECCIÓ PRESENCIAL  
Amb la finalitat de comprovar que les instal·lacions sotmeses al règim d'intervenció de l'autorització ambiental integrada, que són totes aquelles considerades de major risc per al medi ambient, complixen els condicionants de la seua autorització, realitzen els autocontrols periòdics, promouen la utilització de les millors tecnologies disponibles, utilitzen l'energia de manera eficaç i prenen les mesures necessàries per a evitar la contaminació de l'aigua, l'aire i el sòl, i si és el cas la prevenció d'accidents greus, resulta necessari la realització d'inspeccions presencials per a comprovar el compliment de la normativa mediambiental.  
També s'aconseguix per mitjà de la inspecció presencial un contacte més directe amb el titular de la instal·lació, la qual cosa incentiva la seua responsabilitat en la correcta gestió ambiental de les instal·lacions. Així mateix, estes visites permeten completar i actualitzar la informació disponible de cada instal·lació i així completar la seua avaluació de riscos mediambientals.  
  
4.1. Inspeccions prefixades  
Seguint les indicacions del capítol III del Reial Decret 815/2013, de 18 d'octubre, pel qual s'aprova el Reglament d'emissions industrials i de desplegament de la Llei 16/2002, d'1 de juliol, de Prevenció i Control Integrats de la Contaminació, el període entre dos visites in situ es basarà en una avaluació sistemàtica dels riscos mediambientals de les instal·lacions corresponents i no superarà un any en les instal·lacions que plantegen els riscos més alts i tres anys en les instal·lacions que plantegen riscos menors.  
Les instal·lacions objecte d'este programa són totes aquelles que, ubicades a la Comunitat Valenciana, disposen de l'autorització ambiental integrada; és a dir, totes aquelles activitats sotmeses a la Llei 16/2002, d'1 de juliol, de Prevenció i Control Integrats de la Contaminació, modificada per la Llei 5/2013, d'11 de juny, així com a la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana. Així mateix, són objecte d'este programa aquells abocadors que, com que no disposen de la preceptiva autorització, han sigut segellats i clausurats.   
L'avaluació dels riscos de cada activitat industrial, es realitza utilitzant les ferramentes recomanades per la xarxa IMPEL i REDIA d'esta manera s'avaluarà periòdicament la inclusió de totes les instal·lacions que s'han d'inspeccionar en els tres grups de risc: alt, mitjà i baix. Així, es determina que les de major risc es visiten anualment, les de risc mitjà cada dos anys i les de risc baix cada tres.  
  
4.1.1. Criteris per a l'avaluació de riscos  
Els criteris utilitzats per a prioritzar l'elecció de les activitats a inspeccionar l'any 2015, de les instal·lacions existents a la Comunitat Valenciana, són els següents:  
Criteris d'impacte  
- Tipus d'instal·lació, segons els epígrafs de l'annex I del Reial Decret 815/2013, de 18 d'octubre, pel qual s'aprova el Reglament d'emissions industrials i de desplegament de la Llei 16/2002, d'1 de juliol, de Prevenció i Control Integrats de la Contaminació.  
- La inclusió de la instal·lació en l'àmbit d'aplicació del Reial Decret 1254/1999, de 16 de juliol, pel qual s'aproven mesures de control dels riscos inherents als accidents greus en què intervinguen substàncies perilloses.  
- Emissions a l'aire, en la qual es tenen en compte el nombre de focus d'emissió, si s'exigix un sistema de mesurament en continu i si la instal·lació està afectada per la normativa de grans instal·lacions de combustió.  
- Abocament d'aigües residuals, en la qual es té en compte el tipus d'abocament, el número de punts d'abocament i la destinació de l'abocament, així com el consum d'aigua (m³/any) de la instal·lació.  
- Transferències de residus, en les quals es valora la quantitat de residus perillosos i no perillosos produïts i gestionats, si és el cas.  
- Sensibilitat del medi ambient local, en la qual es té en compte la distància de la instal·lació a una zona sensible des del punt de vista ambiental.  
Criteris de comportament de l'operador  
- L'existència de diligències prèvies a l'inici d'expedients sancionadors per denúncies a l'activitat.  
- La participació del titular en el sistema europeu de gestió i auditories mediambientals (EMAS), de conformitat amb el Reglament (CE) 1221/2009, del Parlament Europeu i del Consell, de 25 de novembre de 2009.  
Per als criteris d'impacte s'ha assignat una puntuació, de 5 nivells, a cada epígraf de l'annex I del Reial Decret 815/2013, en funció del tipus d'activitat de la instal·lació, que s'augmentarà en un nivell si l'activitat s'inclou en l'àmbit d'aplicació del Reial Decret 1254/1999. Així mateix, es puntuen les dades relatives a emissions a l'aire, abocament d'aigües residuals, transferència de residus i sensibilitat del medi ambient local.  
  
Una vegada s'haja obtingut esta puntuació inicial, s'apliquen els criteris de comportament de l'operador, de manera que s'augmenta un altre punt si la instal·lació ha sigut denunciada i s'han iniciat diligències prèvies. Quan la instal·lació participe en el Reglament EMAS, es restarà un punt, tenint en compte les exigències d'este model d'excel·lència ambiental en les organitzacions.  
Una vegada assignada la puntuació que correspon a cada empresa, s'obtenen tres grans grups de risc. Per a l'any 2015 es pretén inspeccionar totes les empreses del primer grup (les de major risc), la mitat de les de risc mitjà i un terç de les de risc baix.  
  
4.1.2. Relació d'instal·lacions amb AAI i freqüència d'inspeccions  
  
Com que durant l'any 2014 es van inspeccionar el 71 % de les instal·lacions que es van incloure en el grup de major risc i que durant les visites es va completar la informació arreplegada en les fitxes per a l'avaluació de riscos, s'ha pogut concloure que la majoria d'instal·lacions inspeccionades estarien incloses en el segon grup, les de risc mitjà.  
  
En la següent taula s'indiquen per epígraf d'activitat (segons l'annex I de la Llei 5/2013, d'11 de juny, per la qual es modifica la Llei 16/2002, d'1 de juliol, de Protecció i Control Integrat de la Contaminació, i la Llei 22/2011, de 28 de juliol, de Residus i Sòls Contaminats, en relació amb l'annex I de la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana), el nombre d'instal·lacions existents a la Comunitat Valenciana, així com el nombre d'instal·lacions a inspeccionar.  
  
  
Epígraf Nre. total d'instal·lacions Inspecció  
 Anual Bianual Trianual  
1.1.a 2 1 1  
1.1.b 7 7  
1.2.a 1 1   
2.1 2 1 1  
2.3.a 1 1  
2.3.c 2 2   
2.5.b 4 4   
2.6 33 33  
3.1 7 7  
3.3 23 23  
3.5 153 1 152  
4.1.a 2 1 1  
4.1.b 5 3 2  
4.1.h 3 1 2  
4.1.i 1 1   
4.2.b 1 1   
4.2.e 7 7   
4.2.d 2 2   
4.3 9 7 2  
5.1 14 12 2  
5.3 4 4   
5.4 21 21   
6.1.b 5 5   
7 19 19  
9.1.a 8 8  
9.1.b1 2 2  
9.1.b2 14 14  
9.1.c 1 1  
9.2 5 5  
9.3.a 32 32  
9.3.b 46 46  
9.3.c 30 30  
10 6 6   
 472 1 80 391  
  
  
Les inspeccions de les instal·lacions seran integrals; és a dir, que es tindrà en compte la normativa tant europea d'aplicació directa, com l'estatal i autonòmica de protecció del medi ambient (aire, aigua, residus, sòls, prevenció de riscos, etc.) i es realitzaren sense previ avís.  
  
4.1.3. Inspecció d'abocadors sense autorització, segellats i clausurats  
Com que l'abocament de residus ha de controlar-se i gestionar-se de manera adequada a fi de previndre o reduir els efectes negatius sobre l'entorn i els riscos per a la salut humana, i que la Directiva 2006/12/CE, de 5 d'abril, relativa als residus, establix l'obligatorietat de clausurar aquells abocadors que no reunisquen les condicions exigibles, s'han realitzat actuacions de clausura i segellat d'aquells emplaçaments en què s'han constituït abocadors il·legals de residus urbans.  
  
Per a tots estos emplaçaments la Comissió de les Comunitats Europees, requerix informació quant a la identificació dels dits abocadors incontrolats, mesures adoptades per a la seua clausura i segellat i per a la restauració de l'entorn i el medi natural d'estos, a fi que no constituïsquen un perill per al medi ambient i salut humana.  
  
Per tot això, en el marc d'este programa d'inspecció s'han inclòs tots els abocadors que, com que no disposaven d'autorització, han sigut segellats i clausurats per la Conselleria d'Infraestructures, Territori i Medi Ambient, i per als quals s'han establit unes mesures de control postclausura.  
En les visites que es realitzen als dits abocadors es comprovarà si l'activitat d'abocament ha cessat, així com el compliment de les condicions establides en el Pla de vigilància i control postclausura.  
A continuació s'indiquen tots els abocadors que, per no disposar d'autorització, han sigut segellats i clausurats per la Conselleria d'Infraestructures, Territori i Medi Ambient, i per als quals s'han establit unes mesures de control postclausura.  
  
Municipi Ubicació Tipus de residus  
ONDA Partida de les Trencades Urbans  
NULES Partida La Rambleta Urbans  
TALES Paratge del Pantà Urbans  
CORTES DE ARENOSO Paratge de Villagrasa Urbans  
ALTURA Partida Cabrera Urbans  
VALL D'UIXÒ Partida del Garrut Urbans  
SAGUNT Partida del Pic els Corbs Urbans  
LLÍRIA Partida de la Canyada Parda Urbans  
CHELVA Paratge La Mislata Urbans  
AIELO DE MALFERIT Paratge de l'Estret Urbans  
ELX Paratge del Puntal del Buho Urbans  
XÀBIA Partida dels Ramblars Inerts  
ELDA Partida del Derramador Inerts  
  
  
4.1.4. Protocol d'actuació per a les inspeccions prefixades  
En les inspeccions es verificarà el compliment de les condicions imposades en la resolució d'aprovació de la clausura i segellat en el cas dels abocadors, o de les condicions exigides en l'autorització ambiental integrada, en el cas de les instal·lacions, informant els titulars del nou règim d'inspecció imposat per la Llei 5/2013, d'11 de juny, per la qual es modifica la Llei 16/2002, d'1 de juliol, de Prevenció i Control Integrats de la Contaminació, i la Llei 22/2011, de 28 de juliol, de Residus i Sòls Contaminats, desenrotllat en el Pla i programa d'inspecció en matèria de qualitat ambiental de la Comunitat Valenciana, per a la qual cosa se seguirà el següent protocol d'actuació:  
  
- Estudi de la documentació que es troba en la Direcció General, relativa a l'expedient de concessió de l'AAI, memòries anuals de residus, declaració PRTR, etc.  
- Elaboració d'una llista de control que incloga tots els condicionants imposats en l'AAI, a fi de facilitar la seua comprovació durant la visita d'inspecció.  
- Visita a les instal·lacions de la mercantil durant el temps necessari (poden ser uns quants dies en funció de la complexitat de la instal·lació), per a comprovar el compliment dels condicionats de l'autorització concedida, així com per a procedir a la revisió de tota la documentació elaborada per l'empresa relativa als autocontrols periòdics obligatoris. Així mateix, s'omplirà la fitxa elaborada per a l'avaluació del risc mediambiental.  
- Ompliment de l'acta d'inspecció, en la qual es reflectiran els aspectes més rellevants de la instal·lació pel que fa als seus possibles efectes ambientals per emissions a l'atmosfera, residus i aigües residuals.  
- Elaboració del corresponent informe i la seua remissió a l'interessat, en el termini de dos mesos des de la inspecció.  
- Publicació dels informes d'inspecció en la pàgina web de la Conselleria d'Infraestructures, Territori i Medi Ambient, segons el format aprovat per REDIA.  
  
Fases d'una inspecció Nre. jornades / persona Nre. tècnics participants Total jornades necessàries  
Visita a les instal·lacions 1 2 2  
Elaboració d'acta 0,5 2 1  
Elaboració informe 1 1 1  
 TOTAL 6  
  
  
En les inspeccions prefixades, l'equip podrà estar constituït per tècnics d'inspecció del departament i una entitat d'inspecció acreditada que prestarà assistència tècnica per a realitzar inspeccions completes a les activitats amb autorització ambiental integrada (AAI) si estan acreditades com a organismes de control integrat de la contaminació o per a determinats aspectes de l'activitat si disposen de la corresponent acreditació sectorial.  
També es comptarà amb suport d'altres assistències tècniques per entitats degudament acreditades per a l'analítica de mostres ambientals (emissions, aigües, residus, etc.).  
  
4.2. Inspeccions no prefixades  
En funció de la gravetat dels fets denunciats, es duran a terme inspeccions mediambientals no prefixades per a investigar aspectes mediambientals, així com accidents greus i incidents mediambientals, casos d'incompliment de les normes i de les autoritzacions sectorials competència de la Direcció General de Qualitat Ambiental.  
  
  
5. ACTUACIONS D'INSPECCIÓ DOCUMENTAL  
En este tipus d'inspeccions es preveuen les establides de forma sistemàtica per mitjà de la comprovació d'informes i memòries anuals que puguen ser exigides a les activitats incloses en les autoritzacions competència de la Direcció General de Qualitat Ambiental.  
  
Així mateix, també s'inclouran els controls realitzats per les entitats col·laboradores amb l'Administració en matèria de qualitat ambiental.  
  
  
6. ACTUACIONS PER A LA QUALIFICACIÓ I FORMACIÓ CONTÍNUA DELS INSPECTORS  
Tenint en compte la complexitat d'algunes activitats industrials, es fa necessària una adequada competència tècnica del personal d'inspecció. En este sentit, es potenciarà l'execució de procediments de formació, tenint en compte les necessitats de formació del personal tècnic d'inspecció i el de les noves incorporacions.  
Esta formació continuada dels inspectors, se sistematitzarà per a l'elaboració de procediments d'identificació de necessitats, per a l'execució de les activitats de formació, per al registre d'estes i de la formació específica adquirida per cada inspector. Així mateix, i a fi d'assegurar la competència del personal tècnic d'inspecció, es treballarà amb la Direcció General de Recursos Humans per a definir els perfils de les places i les descripcions dels llocs de treball.  
  
7. ACTUACIONS PER A LA COOPERACIÓ ENTRE LES DISTINTES AUTORITATS INSPECTORES  
Un factor important per a millorar l'efectivitat de les inspeccions mediambientals, el constituïx la coordinació entre els distints estaments amb competència en la matèria. En la Comunitat Valenciana comptem amb els següents:  
- Inspectors de la Direcció General de Qualitat Ambiental  
- Agents mediambientals  
- Tècnics de l'Entitat Pública de Sanejament d'Aigües Residuals  
  
- Tècnics de la Direcció General de l'Aigua, de la Conselleria de Presidència i Agricultura, Pesca, Alimentació i Aigua.  
- Inspectors de la Confederació Hidrogràfica del Xúquer i Segura  
- Policia Autonòmica  
- Seprona de la Guàrdia Civil  
- Inspectors municipals  
En este sentit, està previst mantindre un contacte directe amb les administracions implicades en els diferents tipus d'inspeccions ambientals i de vegades realitzar visites en què puguen estar presents representants d'altres administracions. Esta coordinació tindrà lloc en totes les fases de la inspecció: planificació i execució de les visites i en el seguiment posterior.  
Per a l'any 2015, es continuarà comptant amb la col·laboració dels agents mediambientals, per a la realització de les visites d'inspecció corresponents a l'epígraf 9.3, Instal·lacions destinades a la cria intensiva d'aus de corral o de porcs, de l'annex I de la Llei 16/2002, d'1 de juliol, de Prevenció i Control Integrats de la Contaminació.  
Per a millorar la coordinació amb els distints estaments amb competències en matèria mediambiental i gestionar més eficaçment les denúncies remeses per estos, anualment es dissenyaran campanyes d'inspecció específiques (per tipus d'activitat o per ubicació), en col·laboració amb els distints agents de l'autoritat implicats. En les dites campanyes s'establiran uns protocols d'actuació que inclouran la formació específica dels inspectors segons l'àmbit d'aplicació de la campanya, l'elaboració de fitxes per a la realització de les visites i els procediments d'actuació previs a la seua remissió al Servici d'Inspecció Mediambiental adscrit a la Subdirecció General de Qualitat Ambiental, que elaborarà l'informe final i si és procedent iniciarà el corresponent expedient sancionador.  
  
  
8. ANÀLISI I AVALUACIÓ DE LES ACTUACIONS REALITZADES  
Es definixen dos tipus generals d'indicadors: d'activitat i de resultats.  
Els indicadors d'activitat proporcionen informació sobre el grau d'execució del programa i la seua evolució temporal. Ajuden a revisar l'eficàcia. Estos indicadors sintetitzen la informació sobre el nombre d'inspeccions, temps a realitzar les inspeccions i desviacions del nombre d'inspeccions programades. També es pretenen avaluar els resultats que ens permeten conéixer els beneficis i l'eficiència de la intervenció administrativa.  
  
8.1. Indicadors d'activitat  
S'empraran els següents indicadors d'activitat:  
1. Nombre d'inspeccions ambientals realitzades.  
2. Percentatge d'actuacions dutes a terme en relació amb el que s'ha programat.  
3. Nombre de fitxes d'avaluació de riscos realitzades  
  
8.2. Indicadors de resultats  
Els indicadors de resultats es poden, al seu torn, dividir en dos subgrups: els de compliment de normativa i els de millores ambientals. La influència de la inspecció en l'increment de compliment de les diferents àrees de normativa i la reducció del risc potencial que comporta poden ser en certa manera més senzilles de quantificar que els indicadors orientats a avaluar les millores mediambientals.  
Per a avaluar els resultats obtinguts després de la realització de les inspeccions i verificacions ambientals, s'empraran els següents indicadors de resultats:  
1. Compliment de la normativa: nombre d'instal·lacions a què s'ha iniciat un procediment sancionador després de la inspecció.  
2. Percentatge d'instal·lacions amb inici de sancionador, respecte al total inspeccionat.  
3. Nombre d'instal·lacions que han implementat millores mediambientals significatives després de la visita d'inspecció.  
  
9. SISTEMA DE GESTIÓ DE LA INFORMACIÓ  
Per a l'anualitat 2015 està prevista l'elaboració d'una aplicació informàtica que faça possible l'accés a la informació que es disposa de cada empresa (autorització, memòries anuals, autocontrols, analítica i anàlisi de riscos) i el posterior registre de les inspeccions que se li han realitzat, amb el seu corresponent informe en què es presentaran les conclusions pertinents respecte al grau de compliment de l'autorització concedida.  
Per a fer complir l'article 23.6 de la Directiva 2010/75/UE, del Parlament Europeu i del Consell, de 24 de novembre de 2010, sobre les emissions industrials, la dita aplicació informàtica, disposaria d'una funcionalitat que permeta fer públics els informes d'inspecció.  
  
Els informes d'inspecció que s'elaboren després de cada visita in situ, presentaran informació relativa a la instal·lació, al compliment de les condicions de l'AAI i de qualsevol actuació realitzada. El model d'informe publicar, que ha sigut consensuat en el fòrum REDIA (Xarxa d'Inspecció Ambiental), en el qual este Servici d'Inspecció Mediambiental participa, consta com annex II a esta resolució.